
Nyelvünk hierarchikus viszonyai

Dolgozatom célja a hierarchikus viszonyok vizsgálata, konkrétan a láp és a mocsár szavak szemantikai hálójának leírása. A vizsgálat előzménye az úgynevezett „dunakeszi láp-ügy”. A dunakeszi láp területét az egyik ismert áruházlánc le kívánta csapoltatni azért, hogy parkolót létesíthessenek a helyén. A láp védelméért neves szervezetek emeltek szót.
Dolgozatom elején meghatározom munkám kiindulópontját, célját és összefoglalom a tartalmát. A következő rész a szakirodalmi áttekintés, melyben a hierarchikus viszonyokkal, ezek közül főként a szinonímiával, a hiperonímiával hiponímiával és kohiponímiával, a legfontosabb magyar szinonimaszótárakkal és a Magyar WordNettel foglalkozom.
A leglényegesebb elméleti tudnivalók után következik munkám igazi kiindulópontja és elindítója, a láp és mocsár szemantikai mezőjének megvizsgálása. Kutatásom két részből áll, egyrészt a nyelvészeti, köznyelvi szótárak adatait gyűjtöttem össze, másrészt a szakszótárakból tájékozódtam. A gyakorlati kutatás fő célja azonban nem csupán a szótári adatok összegyűjtése és bemutatása, hanem az összegyűjtött, adott jelentéshálóba tartozó fogalmak hierarchikus elhelyezése. Kutatásaim eredményeit az általam készített táblázatokkal és ágrajzokkal szemléltettem.
A dolgozat végén történik az összegyűjtött anyag értékelése, a hipotézisek megerősítése vagy elvetése, a következtetések levonása. Megállapítottam, hogy a dunakeszi, vízképződmény – a szakirodalmi meghatározások vizsgálata alapján – nem láp, hanem valójában mocsár.



